ตลาดหุ้นเอเชียปรับลงต่อบ่ายนี้ หลังดาวโจนส์ร่วง-เศรษฐกิจจีนชะลอตัว
ตลาดหุ้นเอเชียปรับตัวลงต่อในการซื้อขายช่วงบ่ายวันนี้ ภายหลังจากที่ตลาดหุ้นสหรัฐร่วงลงเมื่อคืนที่ผ่านมา รวมทั้งความกังวลเกี่ยวกับการชะลอตัวของเศรษฐกิจจีน ในขณะที่หุ้นกลุ่มวัสดุและหุ้นคอนซูเมอร์ร่วงลง
26 มี.ค. 2558

ผู้สื่อข่าวรายงานว่า ตลาดหุ้นเอเชียปรับตัวลงต่อในการซื้อขายช่วงบ่ายวันนี้ ภายหลังจากที่ตลาดหุ้นสหรัฐร่วงลงเมื่อคืนที่ผ่านมา รวมทั้งความกังวลเกี่ยวกับการชะลอตัวของเศรษฐกิจจีน ในขณะที่หุ้นกลุ่มวัสดุและหุ้นคอนซูเมอร์ร่วงลง
โดยดัชนี S&amp;P/ASX 200 ตลาดหุ้นออสเตรเลียปิดวันนี้ที่ 5,879.10 จุด ลดลง 94.20 จุด หรือ 1.58% ดัชนี TAIEX ตลาดหุ้นไต้หวันปิดวันนี้ที่ 9,619.12 จุด ลดลง 48.71 จุด หรือ 0.50% ดัชนี FBMKLCI ตลาดหุ้นมาเลเซียปิดภาคเช้าที่ 1,817.56 จุด ลดลง 1.54 จุด, -0.08%
ขณะที่สัญญาน้ำมันดิบเวสต์เท็กซัส (WTI) ส่งมอบเดือนพ.ค. พุ่งขึ้น 3.1% แตะที่ 50.75 ดอลลาร์/บาร์เรล ในการซื้อขายทางระบบอิเล็กทรอนิกช่วงเช้าวันนี้ เนื่องจากความวิตกกังวลเกี่ยวกับสถานการณ์ในเยเมน หลังจากมีรายงานว่าซาอุดิอาระเบียและกลุ่มประเทศพันธมิตรในอ่าวอาหรับ ได้เปิดฉากโจมตีกองกำลังติดอาวุธฮูตีนิกายชีอะห์ในเยเมน
ด้านทำเนียบขาวเปิดเผยว่า ประธานาธิบดีบารัค โอบามา ของสหรัฐ ได้สั่งการให้สหรัฐให้การสนับสนุนด้านการขนส่งและข่าวกรองปฏิบัติการต้านก่อการร้ายในประเทศเยเมน แต่กองทัพสหรัฐไม่ได้มีส่วนเกี่ยวข้องโดยตรงกับการใช้กำลังทหารในเยเมน โดยสหรัฐได้ประสานงานกับทางซาอุดิอาระเบีย